Fastleger gjør opprør mot helseministeren

På én uke har et privat initiativ fra en gruppe leger mobilisert nær halvparten av alle fastleger i Norge.

Helseminister Anne-Grete Strøm-Erichsen mener at det til tross stor motstand fra fastlegene, er mulig å forbedre den fastlegeordningen Norge har i dag. Carl Martin Nordby

29. januar 2012

Nå setter Anne-Grete Strøm-Erichsen og Legeforeningen seg til forhandlingsbordet.

I forbindelse med at samhandlingsreformen trådde i kraft 1. januar, kom helseminister Anne-Grete Strøm-Erichsen med forslag til en endret fastlegeordning.

Her foreslås det blant annet at legene i større grad skal oppsøke pasienter og at pasienten får time innen to til fem dager.

Aftenposten har imidlertid gjennom en rekke artikler vist hvordan de nye forslagene har skapt stor harme blant landets fastleger.

Flere allmennlegeutvalg har informert kommunene at legene ikke vil inngå kommunal avtale hvis forskriften blir vedtatt. Nå tiltar protestene i styrke.

Umulige oppgaver

Siden de nye forslagene ble kjent har det spredt seg en grasrotbevegelse på internett i form av et protestbrev. Hittil har 1800 skrevet under. Protestbrevet startet som et privat initiativ fra en gruppe leger, og har sirkulert gjennom e-post til nær alle fastleger i Norge. I brevet, som Aftenposten har fått tilgang til, står det blant annet:

«I sum er oppgavene uoverkommelige ... De negative resultatene av en forskrift vil imidlertid aller mest ramme pasienter og pårørende.» Videre slås det fast at den nye fastlegeforskriften truer med å ødelegge fastlegeordningen og at de som underskriver ber Departementet om å skrinlegge foreliggende forslag.

– Motivasjonen bak brevet er at vi ble virkelig bekymret for konsekvensene av den nye forskriften. Kravene som stilles er grenseløse; vi skal drive med alt, uten at vi skal drive med mindre av noe annet. Resultatet er kortere tid til hver pasient, sier Bente Bjørnhaug Pedersen. Hun er fastlege på Hamar og har vært med på å distribuere brevet.

– Vi er inne i en høringsrunde, og vi skal selvsagt delta på denne. Målet vårt er likevel å få ministeren til å trekke tilbake forskriften og starte på nytt med et samarbeid med berørte parter, sier Bjørnhaug Pedersen.

Støtte fra Legeforeningen

Brevet er ikke distribuert i regi av Legeforeningen, men president i foreningen forstår frustrasjonen.

– Dette ser jeg som et tegn på en alvorlig bekymring blant fastlegene. De er bekymret for den arbeidssituasjonen som skapes og for tilgjengeligheten til pasientene om forskriften blir vedtatt. Vi støtter dem fullt og helt i denne bekymringen, sier Hege Gjessing, og legger til: – Vi kommer imidlertid til å bidra i prosessen fremover. Det er Legeforeningens holdning at vi bør samarbeide og være involvert i arbeidet som nå ligger foran oss. Også helse— og omsorgsminister Anne-Grete Strøm-Erichsen viser til at forskriften er sendt ut på høring.

– Vi er i en høringsprosess. Legeforeningen og jeg har det til felles at vi ønsker best mulig pasientbehandling. Jeg opplever at også Legeforeningen mener at fastlegeordningen kan forbedres. Vi må ha en god dialog til et beste for pasientene, sier hun.

Opposisjonen: Frykter for fastlegeordningen

Opposisjonen på Stortinget frykter at Regjeringen ødelegger hele fastlegeordningen, den delen av helsevesenet flest pasienter er fornøyd med.

Formelt kan Regjeringen lage forskrifter uten innblanding fra Stortinget, derfor sitter opposisjonen igjen med bekymring, uten mulighet til å gripe inn.

Lederen i Helse- og sosialkomiteen, Høyres Bent Høie, misliker måten Regjeringen har kjørt prosessen på:

– Det har vært usedvanlig dårlig. Legene er selvstendig næringsdrivende, men blir ikke tatt med på råd når Regjeringen utformer forskriften.

Han frykter at flere leger vil bryte samarbeidet med kommunen.

– Vi kan få et todelt helsevesen. Mange av oss bruker ikke stort mer penger på legebesøk enn frisøren, vi kan gå til en helprivat lege uten at det er et stort problem, sier han

Dersom forskriften gjennomføres blir det mindre tid til hver pasient, mens legene er på møter i kommunen.

Det bekymrer også Kristelig Folkepartis Laila Dåvøy.

– Vi vet at det må rekrutteres flere fastleger uansett, men det blir enda større behov om legene pålegges alle disse oppgavene, sier hun.

– Jeg skulle gjerne høre helseministeren fortelle hvordan dette skal kompenseres. Vi vet jo at de fleste fastleger allerede jobber veldig lange uker og neppe har tid til flere oppgaver om de skal ha like mange pasienter.

- Men er det ikke vanlig at legene mobiliserer kraftig?

– Jo, de er flinke slik, men dette er så massivt at vi må ta dem på alvor.

Fremskrittspartiets Jon Jæger Gåsvatn ser forskriftene som et angrep på legene som selvstendig næringsdrivende, og i likhet med Høie og Dåvøy frykter han at hele fastlegeordningen undergraves.

Fakta Fastlegeordningen Det er i dag 4453 fastleger i Norge.Fastlegen skal ikke ha flere enn 2500 pasienter eller færre enn 500 pasienter på listen.Listen kan lukkes når det er så mange pasienter på listen som legen og kommunen har avtalt.En lege får 380 kroner pr. pasient på listen i åretFastlegen har plikt til å jobbe 7,5 timer ukentlig i kommunalt arbeid, eksempelvis på helsestasjon, sykehjem eller i fengselCa. 99 prosent av alle nordmenn har fastlege.Hver fastlege har i gjennomsnitt 23 pasientkontakter pr. dag. Vis mer

Fakta Forslag i forskriften Legene skal bli mer tilgjengelige, og pasientene skal få kortere ventetid.Pasienten skal få time innen 48 timer eller innen fem virkedager.Målet er at 80 prosent av telefonhenvendelsene skal besvares innen to minutter.Fastlegen skal ha større ansvar for pasientene på sin liste, også de som ikke selv har tatt kontakt.Fastlegen skal delta på flere tverrfaglige møter og dialogmøter enn i dag.De skal gjennomføre flere hjemmebesøk enn i dag.Dersom pasienten har høy risiko for legemiddelrelaterte problemer, skal fastlegen gjennomgå legemidlene.Det innføres krav om rapportering til kvalitets- og styringsformål. Det skal gjennomføres regelmessige brukerundersøkelser.Leger som ikke følger opp avtalen, risikerer økonomiske sanksjoner.Kilde: NTB Vis mer